Nicolai Cleve Broch
Store norske leksikon,Kunst og estetikk,Film, TV og teater,Norske skuespillere
Nicolai Cleve Broch er en norsk skuespiller, som særlig er kjent for sine roller i norske filmer som Buddy (2003), Uno (2004), Uro (2006) og Lønsj (2008), og for TV-serier som Halvbroren (2013) og Frikjent (2015–2016).
Teaterarbeid Nicolai Cleve Broch er utdannet skuespiller ved Statens Teaterhøgskole, som han gikk ut fra i 1999. Fra 1999 til 2002 arbeidet han for Oslo Nye Teater, hvor han blant annet spilte sønnen i Hal Sirowitz' Sa mor (1999) og Nick i Edward Albees Hvem er redd for Virginia Woolf? (2002). Fra 2003 til 2005 var han ved Det Norske Teatret, der han blant annet hadde roller i Daniel Danis' Seie-seiarens song (2003), Tsjekhovs Måken (2003), Maria Tryti Vennerøds Frank (tittelrollen, 2005) og Sarah Kanes Fedras kjærleik (2005). Han spilte Olav den hellige i Spelet på Stiklestad i 2004.I 2005 gikk han over til Nationaltheatret, der han tolket roller som mannen i Jon Fosses Skuggar (2006, samproduksjon med Festspillene i Bergen), keiser Julian i Ibsens Keiser og galileer (2006) og instruktøren i Pirandellos Seks personer søker en forfatter (2007). Som frilanser har han senere hatt bærende roller i Pinters Bedrag (Riksteatret 2013) og Patrick Marbers Closer (POS Theatre Company i samarbeid med Oslo Nye Teater, Østfold kulturutvikling og Parkteatret Produksjoner 2017). Film og TV Broch ble landskjent for sin rolle som Roger i NRKs dramaserie Lekestue (2002) og for hovedroller i filmsuksessene Buddy (2003, regi Morten Tyldum) og Uno (2004, regi Aksel Hennie i samarbeid med John Andreas Andersen). Han hadde hovedrollen som Hans Petter i Stefan Faldbakkens spenningsfilm Uro (2006), og har senere hatt roller blant annet i Eva Sørhaugs Lønsj (2008) og Ulrik Imtiaz Rolfsens Den siste revejakta (2008). Han spilte motstandsmannen Gregers Gram i krigsfilmen Max Manus (2008), og hadde store roller også i fantasyfilmen Gåten Ragnarok (2013), ungdomsfilmen Harajuku (2018) og Jorunn Myklebust Syversens dramafilm Disco (2019).På TV har han hatt sentrale roller i seriene Halvbroren (2013, etter Lars Saabye Christensens roman), Frikjent (2015-2016), Kielergata (2018), Beforeigners (2019) og både den norske og den danske versjonen av Mellom oss (2019).Norsk filminstitutt presenterte Broch som Shooting Star ved Filmfestivalen i Berlin 2007.Nicolai Cleve Broch er gift med skuespiller Heidi Gjermundsen Broch. Les mer i Store norske leksikon norsk film norsk teaterhistorie Eksterne lenker Sceneweb om Nicolai Cleve Broch Nationaltheatret om Nicolai Cleve Broch Internet Movie Database om Nicolai Cleve Broch